पुलिस समूहविजेता
दीपेन्द्रसिंह ऐरी र आरिफ शेखको शतकीय साझेदारीमा नेपाल पुलिस क्लबले प्रधानमन्त्री कप अन्तरप्रदेश वान–डे क्रिकेट प्रतियोगिताको समूह चरणको अन्तिम खेलमा प्रदेश नम्बर ५ लाई ७ विकेटले पराजित गरेको छ । नतिजापछि पुलिसले सेमिफाइनल औपचारिकता पुष्टि गर्दै समूह ‘बी’ को विजेता बनेको छ ।
काठमाडौँ — दीपेन्द्रसिंह ऐरी र आरिफ शेखको शतकीय साझेदारीमा नेपाल पुलिस क्लबले प्रधानमन्त्री कप अन्तरप्रदेश वान–डे क्रिकेट प्रतियोगिताको समूह चरणको अन्तिम खेलमा प्रदेश नम्बर ५ लाई ७ विकेटले पराजित गरेको छ । नतिजापछि पुलिसले सेमिफाइनल औपचारिकता पुष्टि गर्दै समूह ‘बी’ को विजेता बनेको छ ।खेलअघि पुलिस, प्रदेश ५ र ७ को समान ५ अंक थियो । तर प्रदेश ७ नेट रनरेटमा निकै पछाडि रहेकाले पुलिस र प्रदेश ५ को सेमिफाइनल औपचारिक हुनमात्र बाँकी थियो । पुलिसले शुक्रबार हुने सेमिफाइनलमा समूह ‘ए’ को उपविजेता एपीएफ क्लब र प्रदेश ५ ले समूह ‘ए’ को विजेता त्रिभुवन आर्मी क्लबसँग खेल्नेछन् ।टस जितेको प्रदेश ५ ले त्रिवि क्रिकेट मैदान कीर्तिपुरमा ९ विकेट गुमाई २ सय रन बनायो । दीपेन्द्र र आरिफले अविजित १ सय ४ रनको साझेदारी गरेपछि पुलिसले ६ ओभरअगाडि लक्ष्य पूरा गर्‍यो । आरिफले सन्दीपलाई विजयी छक्का प्रहार गरे । ५१ बल खेलेका उनले २ चौका र ३ छक्का प्रहार गर्दै ४५ रन बनाए । म्यान अफ द म्याच दीपेन्द्रले ५३ बलमा ५८ रन बनाए । उनले पनि २ चौका र ३ छक्का प्रहार गरे ।यसअघि केही ढिलो भए पनि अमित श्रेष्ठ र सुनील धमलाले १५ ओभरभित्र ४८ रन जोडेर पुलिसलाई राम्रो सुरुआत दिलाएका थिए । अमित ३० रन बनाई लालबहादुर अधिकारी बलमा फाइन लेगमा राजवीर सिंहबाट क्याच भए । ४१ बल खेलेका उनले ३ चौका प्रहार गरे । सुनीलले ८२ बल खेली १ चौकासहित ३६ रन बनाए । दिलीप नाथ २४ रन बनाई सन्दीपको बलमा कट एन्ड बोल्ड भए । उनले ३८ बल खेली २ चौका प्रहार गरे ।प्रदेश ५ ले मध्यम स्कोर बनाउँदा सौरभ खनालले सर्वाधिक ४२ रन बनाए । ५४ बल खेलेका उनले ५ चौका र १ छक्का प्रहार गरे । ओपनर शंकर रानाले ४४ रन जोडे । उनले ७८ बलको इनिङ्समा ४ चौका र १ छक्का प्रहार गरे । कृष्ण कार्की २६, राजवीर २१, सन्दीप २०, सुवेन्दु पाण्डे १७, कप्तान शक्ति गौचन १ र अन्तिम थापा २ रनमा आउट भए । विक्रम भुसाल १२ बलमा १ चौका र २ छक्का प्रहार गरी २० रनमा नटआउट रहे । पुलिसका रामनरेश गिरी र ललितनारायण राजवंशीले २–२, ललितसिंह भण्डारी र दीपेन्द्रले १–१ विकेट लिए ।